text: Dansk Folkeparti og Socialdemokratiet: Vi arbejder allerede sammen kommunalt
  19 februar 2017 kl. 15.34
  Selvom de to partiers landsformænd lægger op til nyt samarbejde, så har det ifølge kommunalpolitikere ikke den store betydning for dem. 
  Der er stor forskel på landspolitik og regionalpolitik. I hvert fald hvis man ser på samarbejdet mellem Dansk Folkeparti og Socialdemokratiet.
  Mette Frederiksen (S) og Kristian Thulesen Dahl (DF) proklamerede for nylig i et interview med Fagbladet 3F, at de to partier vil åbne op for et bredt samarbejde over midten.
  Ejler Schütt (DF): "Så der er ikke noget nyt i det for mit vedkommende"
  Men tager man til Aabenraa og spørger de lokale politikere, så er der ikke så meget nyt i det for dem. I Aabenraa har de to partier længe haft et godt samarbejde.  
  - Jamen, det er jo ikke noget, vi har mærket noget til. Vi har jo altid i Aabenraa byråd været konsensussøgende og prøvet at få tingene igennem henover midten, siger 1. viceborgmester Ejler Schütt (DF) til TV SYD.
  - Så der er ikke noget nyt i det for mit vedkommende, fortsætter han.
  Og socialdemokraten Karsten Meyer Olesen, der er sit partis borgmesterkandidat er helt enig med Ejler Schütt.
  - Forskellen er måske, at det er en større skelsættende ting i Folketinget, end det er i kommunale sammenhæng, for her eksisterer det i vores dagligdag, siger Karsten Meyer Olesen.
  
  